ناصر الدین للہی

خواجہ حافظ ناصر الدین للہی سلسلہ چشتیہ کے والی کامل تھے۔ آپ خواجہ اللہ بخش تونسوی کے خلیفہ خاص تھے۔

 ولادت 
خواجہ حافظ ناصر الدین للہی کی ولادت 1270ھ بمطابق 1853ء میں خواجہ فیض بخش للہی چشتی نظامی کے گھر للہ شریف تحصیل پنڈ دادنخان ضلع جہلم میں ہوئی۔ آپ کی ولادت کے فورا بعد آپ کے والد گرامی خواجہ فیض بخش للہی نے آپ کی ولایت کی بشارت دے دی گی۔

 سلسلۂ نسب 
خواجہ حافظ ناصر الدین للہی کا سلسلۂ نسب حضرت تمیم انصاری تک کچھ یوں ہے۔
 ناصر الدین تذکرہ اولیائے پوٹھوہار مولف مقصود احمد صابری صفحہ 598 بن فیض بخش بن عبدالحفيظ بن محمد اعظم بن مولانا کلیم اللہ بن الله جوايا بن محمد اسماعیل بن محمد دین بن علاؤ الدین بن سانسرا بن سادا بن چیلا بن خضر بن مینو بن کالا بن شیہان جہجن بن محمد مقیم بن واگھر بن اللہ بزرگ بن ذوعلم بن طاقی بن عمر بن رطب بن عبد اللہ بن نذر بن طاقی بن رطب بن عبد اللہ بن نذر بن حارث بن عبد الرحمن بن کلیہ بن سامع بن عصمت بن محر بن نوفل بن محرم بن موسی بن حرب بن طاقی بن حضرت تمیم انصاری رضی الله تعالی عنہ تذکرہ اولیائے پوٹھوہار مولف مقصود احمد صابری صفحہ 592

 تعلیم 
ناصر الدین للہی نے ابتدائی تعلیم اپنے گھر میں ہی حاصل کی۔ آپ نے قرآن مجید حفظ کرنے کے بعد کتب متداولہ اپنے ماموں خواجہ الہی بخش کنڈلوی اور مولوی شمس الدین کڈلوی کے سامنے زانوے تلمذ طے کر کے مکمل کی اور سند فراغت حاصل کی۔

 بیعت و خلافت 
خواجہ ناصر الدین للہی نے بیعت کا شرف خواجہ اللہ بخش تونشوی سے حاصل کیا۔ آپ کو اللہ بخش تونسوی نے خرقہ خلافت عطا کر کے فیض بخش للہی کا جانشین نامزد کیا۔

 سیرت و کردار 
خواجہ ناصر الدین للہی انتہائی حلیم الطبع، منکسر المزاج اور ہر دلعزیز بزرگ تھے۔ آپ اکثر اوقات مراقب رہتے تھے۔ آپ پر جب عشق الہی کا غلبہ ہوتا تو فقیر احمد بخش اور میاں ابراہیم سے مولانا جامی کی غزلیات سنتے تھے۔ اولیاء اللہ کے تذکروں کی کتاب نفات الانس تالیف علامہ عبد الرحمن جامی اکثر اوقات آپ کے مطالعہ میں رہتی تھی۔ آپ کو اپنے مرشد کامل خواجہ اللہ بخش تونسوی سے انتہائی درجہ کا عشق اور پیار تھا۔ آخر عمر تک ہر سال تونسہ شریف میں حاضر ہوتے رہتے تھے۔ آپ نماز پنجگانہ، تہجد اور دیگر نوافل کا خصوصیت سے اہتمام فرماتے تھے۔ آپ حسن اخلاق میں اپنی مثال آپ ہی تھے۔ سخاوت آپ کا شعارھا۔

 معاصرین 
خواجہ حافظ ناصر الدین للہی کے اپنے معاصرین سے خصوصی تعلقات تھے۔ آپ کے ہمصر مشائخ عظام میں سے شیخ غلام حسین قادری بھلوالی، سید نواب شاہ قادری بھرتوی، سید حیات شاہ ساکن علاول خلیفہ خواجہ شمس الدین سیالوی کے ساتھ خصوصی تعلقات تھے۔

 وصال 
خواجہ ناصر الدین للہی کا وصال 1334ھ بمطابق 1915ء کو للہ شریف میں ہوا۔ آپ کا مزار موضع للہ شریف تحصیل پنڈ دادنخان ضلع جہلم میں مرجع خاص و عام ہے۔

 اولاد 
خواجہ حافظ ناصر الدین للہی کی اولاد میں دو صاحبزادے شامل تھے جن کے نام یہ ہیں۔
 مولانا فضل الدین للہی (سجادہ نشین)
 مولانا محمد عثمان للہی تذکرہ اولیائے پوٹھوہار مولف مقصود احمد صابری صفحہ 597 تا 599

 حوالہ جات 

زمرہ:نقشبندی صوفیاء